Slik fungerer FRA-overvåkingen Ekspandér faktaboks All elektronisk informasjon som går gjennom kabel til og fra Sverige skal gjennom et filter, som er kontrollert av Försvarets Radioanstalt (FRA). Försvarets radioanstalt er den myndighet som gjennom loven fikk utvidede rettigheter til å bedrive spaning.

Det gir svenske myndigheter rett til å drive signalspaning på kabelåren som passerer Sveriges grenser. Det inkluderer blant annet norsk telefon- og internett-trafikk.

Loven trådte i kraft 1. januar 2009.

I 2011 la den svenske regjeringen sammen med Socialdemokraterna frem et forslag om at også Rikskriminalpolisen og Säkerhetspolisen kan få tilgang til signalspaningsinformasjon. Datatilsynet kalte utvidelsen bekymringsfull.

Fremskrittspartiets stortingsrepresentant, Bård Hoksrud, er kritisk til at sensitiv informasjon kan flyttes ut av landet. Foto: Stortinget

Telefonselskapene Tele2 og NetCom har begge svenske eiere, og som en del av sentraliseringsprosess vurderer nå begge selskapene å flytte større deler av virksomheten til Sverige, skriver Computerworld.

Både Stortinget, NRK, Integreringsdirektoratet, Akershus fylkeskommune og universitetene i Oslo, Bergen og Tromsø er Netcom-kunder.

Hvis NetCom flytter registrene sine til Sverige, betyr det at sensitiv informasjon, blant annet fra norske stortingspolitikere, lett kan overvåkes av svenske myndigheter.

– Helt utrolig hvis dette skjer

Dette gjelder blant annet HLR-registeret (Home Location Register), som gir informasjon om hvor brukeren befinner seg. SMS- og MMS- registrene kan også flyttes til utlandet.

Norske mobilbrukere vil ikke merke noen forskjell, men under den svenske FRA-loven (se faktaboks) vil svenske myndigheter kunne overvåke registrene.

Andre nestleder i transport- og kommunikasjonskomiteen, Bård Hoksrud (Frp), kritisk til at svensk etterretning kan overvåke norske mobilkunder.

– Dette er helt utrolig hvis vi tillater teleselskapene å flytte den type info ut av Norge. Hvis dette skjer, vil svenske myndigheter få full tilgang til hvor norske politikere befinner seg.

– Nå er det ingenting som tyder på at Sverige vil overvåke det norske Stortinget. Men når man først tillater det, mister man kontroll over sensitiv informasjon.

Les også: – Vi skal ikke belære svenskene om FRA-loven

Sensitiv info

Anders Brenna, styremedlem i Digitalt personvern, er skeptisk til hva som kan skje dersom teleselskapene blir solgt videre.

– Hvis NetCom blir videresolgt til et annet land enn Sverige, vil også informasjonen om norske mobilbrukere følge med, sier Anders Brenna til NRK.no.

Selv om svenskene er våre venner, bør Norge beskytte denne type informasjon, mener Brenna.

– Poenget her er at informasjonen om hvem som ringer hvem blir lagret utenfor Norge, og at svenske regler og svenske myndigheter avgjør hvem som kan få tilgang til informasjonen, sier han.

Les også: Söta bror ser deg

Kontinuerlige vurderinger

NetCom gjør kontinuerlige vurderinger, sier Øyvind Vederhus, kommunikasjonsdirektør i NetCom, som hverken vil bekrefte eller avkrefte en eventuell samlokalisering i Sverige. Foto: Pressefoto/Netcom

Computerworld skriver at de sitter på informasjon om at NetCom er i ferd med å flytte sitt HLR-register (Home Location Register) til Sverige.

NetCom vil hverken bekrefte eller benekte opplysningene overfor NRK.no.

– TeliaSonera (selskapet som eier NetCom AS, journ.anm.) er en organisasjon med en global, teknisk funksjon. Mange av våre funksjoner er sentralisert. Det er naturlig at man ser på hvordan man kan samkjøre tjenestene, for å sikre best mulig kompetanse på området. Disse vurderingene gjør vi kontinuerlig for å sikre et best mulig nett, sier Øyvind Vederhus, kommunikasjonsdirektør i NetCom, til NRK.no.

Tele2 har heller ikke bekreftet opplysningene fra Computerworld.

Les også: Gikk til sak mot Sveriges overvåkning

– Håper de ikke gjør alvor ut av dette

Stortingsrepresentant Bård Hoksrud håper at NetCom ikke vil gjøre alvor ut av samlokaliseringen.

– Mange stortingsrepresentanter vil nok protestere, og kreve at denne type informasjon ikke skal forlate landet. Jeg håper ikke NetCom gjør alvor ut av dette, sier Hoksrud.

Han tror NetCom vil miste mange kunder dersom de gjennomfører samlokaliseringen.

– Det er mange i Norge som er opptatt av elektroniske spor og personvern. Heldigvis er det slik at man kan velge den teleoperatøren man vil. Jeg tror det er mange som vil velge bort NetCom hvis dette skjer.

IT-direktør i Stortinget, Frode Rein, kjenner ikke til Netcoms planer om å flytte registrene til Sverige.

Han vil ikke gå ut med hvilke sikkerhetskrav Stortinget stiller til sine leverandører, men sier problemstillingen er interessant.

– Problemstillinger om sikkerhet på dataleveranser er aktuelle for oss, sier han til NRK.no.

Relevant hva kundene mener

Netcoms kommunikasjonsdirektør ser ingen problem med Sveriges lovgivning, men sier det er relevant for selskapet hva kundene mener om en eventuell flyttemelding til Sverige.

– Hvilke behov kundene har faller tilbake til oss som lokal operatør. Kundenes behov er en sammensetning av en rekke ting, også lover og regler. Derfor er det en forutsetning at registrene ligger under en god og funksjonell lovgivning. Det finnes også i de landene som er relevant i denne samlokaliseringsdiskusjonen, sier Øyvind Vederhus.

Vil protester fra Stortinget kunne hindre at NetCom flytter registrene sine til Sverige?

– Kundenes ønsker overfor leverandørene vil være en av de viktigste punktene i en slik beslutning. FRA-loven er noe man vil og skal se dersom Sverige er et aktuelt land for samlokalisering, sier Vederhus.

Kan være i strid med lovverk

Overvåking av denne type mobiltrafikk i Sverige kan være i strid med Ekomloven, som har en rekke paragrafer som omhandler flytting av mobilregistre til Sverige.

Loven regulerer blant annet taushetsplikt og kommunikasjonsvern.

– Hvis vi skulle oppdage at det er i strid med lovens krav kan vi flytte registeret tilbake eller pålegge gebyr, sier Fredrik W. Knudsen i Post- og teletilsynet til Computerworld.